《徐大谏道漳南与舍弟倡和次韵 其二》
宋代·李正民

谢公今起为苍生，樽酒相看只细倾。戏綵鲤庭窥丽藻，披云鲸海属新晴。

感时华发萧萧改，致主丹心皎皎明。从此灵台应偃伯，共知堂上有奇兵。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。